Document ID: 32012R0109

REGULAMENTUL (UE) NR. 109/2012 AL COMISIEI
din 9 februarie 2012
de modificare a Regulamentului (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește anexa XVII (substanțe CMR)
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 68 alineatul (2),
întrucât:
(1)
Anexa XVII la Regulamentul (CE) nr. 1907/2006, la intrările 28-30, interzice vânzarea către publicul larg a substanțelor care sunt clasificate drept cancerigene, mutagene sau toxice pentru reproducere (CMR), categoriile 1A sau 1B, sau a amestecurilor care le conțin într-o concentrație ce depășește concentrațiile limită. Substanțele vizate sunt menționate în apendicele 1-6 la anexa XVII.
(2)
Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (2) a fost modificat la 5 septembrie 2009 de Regulamentul (CE) nr. 790/2009 al Comisiei (3) pentru a include un număr de substanțe CMR nou-clasificate. Apendicele 1-6 la anexa XVII la Regulamentul (CE) nr. 1907/2006 ar trebui modificate pentru a le alinia la rubricile referitoare la substanțele CMR din Regulamentul (CE) nr. 790/2009.
(3)
În temeiul articolului 68 alineatul (2) din Regulamentul (CE) nr. 1907/2006, pot fi propuse restricții în ceea ce privește utilizarea de către consumatori a substanțelor CMR din categoriile 1A și 1B în mod individual, în amestec sau într-un articol.
(4)
S-a stabilit că o serie de compuși ai borului sunt toxici pentru reproducere, aceștia fiind clasificați ca substanțe toxice pentru reproducere în clasa de pericol și categoria Repr. 1B, fraza de pericol H360FD, în temeiul Regulamentului (CE) nr. 790/2009. Un studiu de piață realizat pentru Comisie (4) cu privire la utilizarea boraților în amestecuri comercializate publicului larg a arătat că perboratul de sodiu tetrahidrat și perboratul de sodiu monohidrat sunt utilizați într-o concentrație care depășește concentrația limită specifică menționată în Regulamentul (CE) nr. 790/2009 în detergenții și agenții de curățare de uz casnic.
(5)
La 29 aprilie 2010, Comitetul de evaluare a riscurilor din cadrul Agenției Europene pentru Produse Chimice (ECHA) a emis un aviz privind utilizarea compușilor borului în aplicațiile fotografice (5). În avizul său, comitetul a indicat că există „mai multe surse posibile care contribuie la expunerea totală la bor a consumatorilor” și că aceste „alte surse trebuie să fie luate în considerare în evaluarea riscurilor prezentate de compușii borului”. Sursele multiple de expunere la bor a consumatorilor nu au fost luate în considerare în precedentele evaluări ale riscurilor, spre deosebire de preocupările actuale legate de sursele multiple de expunere în general.
(6)
Perboratul de sodiu tetrahidrat și perboratul de sodiu monohidrat sunt utilizați în general ca agenți de înălbire în compoziția detergenților de rufe și a detergenților pentru mașini de spălat vase. Statul membru raportor responsabil pentru realizarea evaluării riscurilor referitoare la perboratul de sodiu în temeiul Regulamentului (CEE) nr. 793/93 al Consiliului din 23 martie 1993 privind evaluarea și controlul riscurilor prezentate de substanțele existente (6) a transmis un dosar în conformitate cu anexa XV din Regulamentul (CE) nr. 1907/2006 Agenției Europene pentru Produse Chimice, în conformitate cu articolul 136 din regulamentul respectiv. Respectiva evaluare a riscurilor, publicată în 2007, a concluzionat că utilizarea perboratului de sodiu în detergenții de rufe și agenții de curățare de uz casnic, luați în considerare în mod izolat ca sursă unică de expunere la bor, nu prezintă un risc inacceptabil pentru publicul larg. Totuși, având în vedere faptul că sursele de expunere a publicului larg la bor sunt multiple, astfel cum se menționează în avizul emis de comitetul de evaluare a riscurilor în 2010 și întrucât această substanță este toxică pentru reproducere, este de dorit să se reducă expunerea publicului larg la bor. În plus, având în vedere numărul mare de consumatori expuși la borul conținut de detergenții de rufe și agenții de curățare de uz casnic și întrucât sunt disponibili înlocuitori ai perboratului pentru aceste aplicații, este oportun să se limiteze utilizarea perboraților în detergenții de rufe și agenții de curățare de uz casnic. Cu toate acestea, ar trebui acordată o derogare limitată în timp anumitor producători, pentru a le permite acestora să adapteze și să înlocuiască, dacă este necesar, compușii borului cu înlocuitori în aceste aplicații.
(7)
Măsurile prevăzute în prezentul regulament sunt conforme cu avizul comitetului înființat în temeiul articolului 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Anexa XVII la Regulamentul (CE) nr. 1907/2006 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 iunie 2012.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 februarie 2012.

Labels: 0
3
1
20